**Natječaj za istraživačke projekte**

**Institut za poljoprivredu i turizam**

**UPUTE ZA PODNOSITELJE PROJEKTNIH PRIJEDLOGA**

Listopad 2023.

Sadržaj

[1. Uvodne informacije 3](#_Toc115340424)

[2. Prihvatljivi predlagatelji projektnog prijedloga 3](#_Toc115340425)

[3. Aktivnosti i troškovi 4](#_Toc115340426)

[4. Usklađenost s načelom „ne nanosi bitnu štetu“ 4](#_Toc115340427)

[5. Postupak vrednovanja 8](#_Toc115340428)

[6. Sadržaj i način podnošenja projektnog prijedloga 9](#_Toc115340429)

[8. Informiranje i vidljivost 10](#_Toc115340430)

#

# Uvodne informacije

Institut za poljoprivredu i turizam(Institut) će iz sredstava Nacionalnog plana oporavka i otpornosti 2021. – 2026. (u daljnjem tekstu: NPOO) financirati temeljna i primijenjena znanstvena istraživanja koja se provode u okvirima internih kompetitivnih istraživačkih projekata definiranih Odlukom Znanstvenog vijeća o raspisivanju Natječaja za prijavu i financiranje internih kompetitivnih istraživačkih projekata Instituta za poljoprivredu i turizam, uz suglasnost ravnatelja Instituta.

Projekti koji će se financirati na temelju ovoga Natječaja temeljit će se na nabavi kapitalne istraživačke opreme i provođenju inovativnih istraživanja koja doprinose ostvarenju strateških ciljeva Instituta.

Ukupni iznos bespovratnih sredstava raspoloživ za dodjelu u okviru ovog Natječaja je 500.000,00 EUR.

Iznos financiranja je od 150.000,00 EUR do najviše 500.000,00 EUR po projektu za ukupno 42 mjeseca trajanja projekta. U razdoblju od 42 mjeseca financirat će se najviše 3 projekta, a najmanje 1 projekt.

Provedbom ovog Natječaja ostvarit će se doprinos sljedećim pokazateljima:

1. Broj znanstvenih radova u WoS A1 časopisima
2. Broj suradnji s inozemnim partnerima
3. Broj znanstvenika uključenih u aktivnosti znanstvene mobilnosti
4. Broj završenih doktorata
5. Ukupno ulaganje javnog znanstvenog instituta u istraživačku infrastrukturu iz vlastitih sredstava
6. Broj formaliziranih suradnji s tijelima državne uprave i javnog sektora

# Prihvatljivi predlagatelji projektnog prijedloga

Predlagatelji projektnog prijedloga ujedno su i voditelji istraživanja.

Voditelji istraživanja moraju biti znanstvenici koji su zaposleni na Institutu za poljoprivredu i turizam u punom radnom vremenu, koji su istraživački aktivni u području istraživanja i odgovorni za provedbu projekta i upravljanje istraživačkom grupom. Članovi istraživačke grupe mogu biti znanstvenici i ostali djelatnici Instituta.

Jedan znanstvenik može u svojstvu predlagatelja projektnog prijedloga odnosno voditelja projekta prijaviti jedan projektni prijedlog na ovom natječajnom roku. Jedan istraživač može istodobno biti voditelj i/ili suradnik na najviše dva istraživačka projekta, i to kao voditelj jednoga projekta i suradnik na drugome ili kao suradnik na dvama projektima.

Na Natječaj se ne mogu prijaviti osobe koje nisu zaposlene na Institutu za poljoprivredu i turizam u punom radnom vremenu, ni kao voditelji ni kao suradnici – članovi istraživačke grupe.

U razdoblju od 42 mjeseca financirat će se najviše 3 projekta, a najmanje 1 projekt, temeljem provjere udovoljavanja uvjeta ovog Natječaja, rang liste sastavljene nakon provedenog vrednovanja i bodovanja te iznosa bespovratnih sredstava raspoloživog za dodjelu u okviru ovog Natječaja.

# Aktivnosti i troškovi

Vrste dozvoljenih odnosno prihvatljivih troškova:

* Troškovi nabave kapitalne istraživačke opreme.

Neprihvatljivi troškovi:

* Troškovi carine, špedicije i pripadajućih taksi;
* Porez na dodanu vrijednost (PDV) za koji korisnik ima pravo ostvariti odbitak;
* Troškovi amortizacije imovine čijem stjecanju su doprinijela javna sredstva;
* Bilo kakve isplate dobiti uključujući dividende;
* Rezerviranja za buduće moguće gubitke ili troškove;
* Kamate i ostali financijski troškovi;
* Kazne, financijske globe i troškovi sudskog spora;
* Kupnja ili zakup zemljišta i nekretnina;
* Izgradnja objekta i infrastrukture;
* Troškovi najma poslovnog prostora;
* Kupnja ili nabava motornog vozila;
* Troškovi koji su nastali prije datuma predaje projektnog prijedloga;
* Troškovi koji se već financiraju putem drugih nacionalnih ili EU programa;
* Troškovi koji se odnose na ulaganja u svrhu jačanja proizvodnih ili prodajnih kapaciteta prijavitelja i/ili partnera;
* Troškovi sudjelovanja i putovanja na sajmove i konferencije sa svrhom komercijalizacije;
* Troškovi oglašavanja, prodaje i/ili distribucije proizvoda ili usluga;
* Svi ostali troškovi koji nisu navedeni u kategoriji prihvatljivih troškova.

# Usklađenost s načelom „ne nanosi bitnu štetu“

Sva ulaganja sufinancirana sredstvima Mehanizma za oporavak i otpornost[[1]](#footnote-2), a sukladno tome i projekti podržani ovim Natječajem moraju biti usklađena s načelom ''ne nanosi bitnu štetu'' (''do no significant harm'').

Načelo „ne nanosi bitnu štetu“ podrazumijeva da gospodarska djelatnost koja se financira proračunskim sredstvima ne nanosi bitnu štetu okolišnim ciljevima, odnosno da nema negativan utjecaj na njih. Pri procjeni gospodarske djelatnosti u odnosu na okolišne ciljeve u obzir se uzima učinak na okoliš same djelatnosti, kao i potencijalni učinak na okoliš tehnologije, proizvoda ili drugog rješenja koje proizlazi iz te djelatnosti tijekom njegova životnog ciklusa.

Bitna šteta okolišnim ciljevima definirana je u Uredbi (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (u daljnjem tekstu: Uredba o taksonomiji). Taksonomija definira šest okolišnih ciljeva (u tablici niže).

**Kako bi bio prihvatljiv**, projektni prijedlog mora biti u skladu s načelom „ne nanosi bitnu štetu“ (eng. *do no significant harm,* skraćeno *DNSH*). To znači da projekt ne uključuje aktivnosti kojima se nanosi bitna šteta bilo kojem od okolišnih ciljeva u smislu članka 17. Uredbe o taksonomiji. Istraživačke aktivnosti ne smiju biti povezane s aktivnostima navedenima na listi automatski isključenih aktivnosti unutar DNSH-a te moraju biti usklađene s nacionalnim i EU zakonodavstvom iz područja zaštite okoliša. Navedeno se dokazuje *Obrascem usklađenosti projektnog prijedloga s načelom „ne nanosi bitnu štetu“ (Obrazac 4).*

Prijavitelj u projektnom prijedlogu ne mora dokazivati pozitivan doprinos okolišnim ciljevima, ali projekt ne smije uključivati sljedeće aktivnosti kojima se nanosi bitna šteta bilo kojem od okolišnih ciljeva, u smislu članka 17. Uredbe (EU) 2020/852:

* aktivnosti koje se odnose na fosilna goriva, uključujući daljnju upotrebu
* aktivnosti u okviru EU-ova sustava trgovanja emisijama (ETS) kojima se postižu predviđene emisije stakleničkih plinova koje nisu niže od relevantnih referentnih vrijednosti
* aktivnosti povezane s odlagalištima otpada, spalionicama i postrojenjima za mehaničku biološku obradu
* aktivnosti kod kojih dugotrajno odlaganje otpada može naštetiti okolišu,

te mora biti usklađen s nacionalnim i EU zakonodavstvom iz područja zaštite okoliša.

Nastavno na navedeno, projektni prijedlozi moraju biti usklađeni s dolje navedenim odredbama okolišnih ciljeva:

|  |  |  |
| --- | --- | --- |
| **Redni broj**  | **Naziv okolišnog cilja** | **Opis**  |
| 1. | *Ublažavanje klimatskih promjena* | Projekt ne dovodi do značajnih emisija stakleničkih plinova te se ne provodi u svrhu eksploatacije, prijevoza ili korištenja fosilnih goriva. Očekivane vrijednosti emisija stakleničkih plinova u cijelom životnom ciklusu tehnologije, proizvoda ili drugog rješenja koje se istražuje ne narušavaju ciljeve smanjenja emisija stakleničkih plinova niti otežavaju primjenu rješenja za ublažavanje klimatskih promjena. |
| 2. | *Prilagodba klimatskim promjenama* | Projekt ne dovodi do povećanog štetnog učinka sadašnje klime i očekivane buduće klime na samu djelatnost ili na ljude, prirodu ili imovinu. Bitna šteta za cilj može se prouzročiti ukoliko projekt, uključujući tehnologiju, proizvod ili drugo rješenje koje se istražuje, (i) nisu prilagođeni štetnim učincima klimatskih promjena, kada su djelatnost ili proizvod izloženi riziku od takvih učinaka, ili (ii.) su loše prilagođeni na način da se rješenjem za prilagodbu štiti jedno područje (ljudi, priroda ili imovina), a istodobno povećava rizik na drugom području. |
| 3. | *Korištenje i zaštita vodnih i morskih resursa* | Projekt ne šteti dobrom stanju ili dobrom ekološkom potencijalu vodnih tijela, uključujući površinske i podzemne vode ili dobrom stanju okoliša morskih voda. Tehnologija, proizvod ili drugo rješenje koje se istražuje ne uključuje značajne rizike za okolišni cilj. |
| 4. | *Kružno gospodarstvo, uključujući sprečavanje nastanka i recikliranje otpada* | Projekt ne dovodi do značajne neučinkovitosti u uporabi materijala ili u izravnoj ili neizravnoj uporabi prirodnih resursa, do značajnog povećanja stvaranja, spaljivanja ili odlaganja otpada ili dugoročnog odlaganja otpada koje može uzrokovati bitnu i dugoročnu štetu za okoliš. Tehnologija, proizvod ili drugo rješenje koje se istražuje ne uključuje značajne rizike za ciljeve kružnog gospodarstva. |
| 5. | *Prevencija i kontrola onečišćenja zraka, vode i tla* | Projekt ne dovodi do značajnog povećanja emisija onečišćujućih tvari u zrak, vodu ili tlo. Tehnologija, proizvod ili drugo rješenje koje se istražuje ne uključuje značajne rizike za okolišni cilj. |
| 6. | *Zaštita i obnova biološke raznolikosti i ekosustava* | Projekt nije štetan za dobro stanje i otpornost ekosustava ili za stanje očuvanosti staništa i vrsta, među ostalim onih od interesa za Uniju. Tehnologija, proizvod ili drugo rješenje koje se istražuje ne uključuje značajne rizike za okolišni cilj. |

Kao što je gore navedeno, projektni prijedlozi moraju biti usklađeni sa sljedećim nacionalnim i zakonodavstvom Europske unije iz područja zaštite okoliša:

* Direktiva 2014/52/EU Europskog parlamenta i Vijeća od 16. travnja 2014. o izmjeni Direktive 2011/92/EU o procjeni utjecaja određenih javnih i privatnih projekata na okoliš;
* Direktiva 2001/42/EZ Europskog parlamenta i Vijeća od 27. lipnja 2001. o procjeni učinaka određenih planova i programa na okoliš;
* Direktiva Vijeća 92/43/EEZ od 21. svibnja 1992. o očuvanju prirodnih staništa i divlje faune i flore;
* Direktiva 2009/147/EZ Europskog parlamenta i Vijeća od 30. studenoga 2009. o očuvanju divljih ptica;
* Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike;
* Direktiva 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja);
* Direktiva 2008/98/EZ Europskog parlamenta i Vijeća od 19. studenoga 2008. o otpadu i stavljanju izvan snage određenih direktiva;
* Direktiva 2012/18/EU Europskog parlamenta i Vijeća od 4. srpnja 2012. o kontroli opasnosti od velikih nesreća koje uključuju opasne tvari, o izmjeni i kasnijem stavljanju izvan snage Direktive Vijeća 96/82/EZ;
* Tehničke smjernice Europske komisije o primjeni načela nenanošenja bitne štete u okviru Uredbe o Mehanizmu za oporavak i otpornost (2021/C 58/01);
* Zakon o zaštiti okoliša (NN 80/13, 153/13, 78/15, 12/18, 118/18);
* Zakon o vodama (NN 66/19, 84/21);
* Zakon o gospodarenju otpadom (NN 84/21);
* Zakon o sustavu civilne zaštite (NN 82/15, 118/18 i 31/20);
* Uredba o procjeni utjecaja zahvata na okoliš (NN 61/2014).

Dostavom popunjenog *Obrasca 4.* predlagatelj projektnog prijedloga dokazuje da je njegov projektni prijedlog usklađen s uvjetima koji su navedeni za svaki okolišni cilj te s nacionalnim i EU zakonodavstvom iz područja zaštite okoliša, odnosno da je usklađen s načelom „ne nanosi bitnu štetu“.

# Postupak vrednovanja

Temeljni kriteriji za vrednovanje:

* Znanstvena kvaliteta projektnog prijedloga i važnost istraživanja,
* Znanstvena kvaliteta istraživačkog tima (predlagatelja i istraživačke grupe).
* Doprinos razvoju istraživanja na instituciji (uvođenje nove istraživačke metodologije, uvođenje novih eksperimentalnih tehnika, znanstveni i stručni razvoj uključenih mlađih znanstvenika i suradnika, projekt kao priprema za prijavu na vanjske izvore financiranja),
* Izvedivost projekta.

Sukladno utvrđenim kriterijima, projekti će se ocjenjivati prema sljedećoj shemi:

* Kriterij 1 - znanstvena kvaliteta projektnog prijedloga i važnost istraživanja: **40 bodova**.
* Kriterij 2 - znanstvena kvaliteta istraživačkog tima: **50 bodova**, od toga:
	+ ukupna vrijednost svih znanstvenih projekata (međunarodnih ili međunarodno vrednovanih znanstvenih projekta ili znanstvenih projekata financiranih iz EU fondova) **predlagatelja** i ostalih **znanstvenika** članova istraživačke grupe ostvarenih u svojstvu voditelja, a koji su bili u trajanju u prethodnih 5 završenih kalendarskih godina: **25 bodova**, pri čemu se broj ostvarenih bodova računa na sljedeći način:

Projektni prijedlog koji ima najveću ukupnu vrijednost projekata provođenih u prethodnih 5 završenih kalendarskih godina (Vmaks) dobiva najveći mogući broj bodova (Bmaks = 25), a bodovi dodijeljeni ostalim projektnim prijedlozima određuju se pomoću sljedeće formule:

BP = (VP / Vmaks) × 25, gdje je:

* BP = broj bodova koji je dodijeljen predmetnom projektnom prijedlogu,
* VP = ukupna vrijednost projekata predlagatelja i svih ostalih znanstvenika članova istraživačke grupe predmetnog projektnog prijedloga provođenih u prethodnih 5 završenih kalendarskih godina u svojstvu voditelja projekta,
* Vmaks = ukupna vrijednost projekata predlagatelja i svih ostalih znanstvenika članova istraživačke grupe projektnog prijedloga s najvećom ukupnom vrijednosti projekata provođenih u prethodnih 5 završenih kalendarskih godina u svojstvu voditelja projekta.
	+ zbroj *h*-indeksa **predlagatelja** i svih ostalih **znanstvenika** članova istraživačke grupe, pri čemu se *h*-indeksi računaju isključivo temeljem citiranosti (u trenutku prijave projektnog prijedloga) znanstvenih radova objavljenih u prethodnih 5 završenih kalendarskih godina u znanstvenim časopisima zastupljenim u bazama podataka sadržanim u *Web of Science Core Collection*: **25 bodova**, pri čemu se broj ostvarenih bodova računa na sljedeći način:

Projektni prijedlog koji ima najveću vrijednost zbroja *h*-indeksa (hmaks) dobiva najveći mogući broj bodova (Bmaks = 25), a bodovi dodijeljeni ostalim projektnim prijedlozima određuju će se pomoću sljedeće formule:

BP = (hP / hmaks) × 25, gdje je:

* BP = broj bodova koji je dodijeljen predmetnom projektnom prijedlogu,
* hP = ukupni zbroj *h*-indeksa predlagatelja i svih ostalih znanstvenika članova istraživačke grupe predmetnog projektnog prijedloga,
* hmaks = ukupni zbroj *h*-indeksa predlagatelja i svih ostalih znanstvenika članova istraživačke grupe projektnog prijedloga s najvećom vrijednosti zbroja *h*-indeksa (hmaks).
* Kriterij 3 - Doprinos razvoju istraživanja na instituciji: **5 bodova**.
* Kriterij 4 – Izvedivost projekta: **5 bodova**.

Maksimalan ukupan broj bodova koji može biti dodijeljen pojedinom projektnom pregledu je **100**.

Postupak vrednovanja provodi se u sljedećim koracima:

1. Administrativnu provjeru, vrednovanje, bodovanje i rangiranje projektnih prijedloga provodi Povjerenstvo za vrednovanje istraživačkih projekata Instituta sastavljeno od pomoćnika ravnatelja i predstojnika zavoda. Predsjednik Povjerenstva je pomoćnik ravnatelja za znanost. Članovi Povjerenstva (pomoćnici ravnatelja i predstojnici zavoda) ne mogu sudjelovati na ovom pozivu kao predlagatelji ili članovi istraživačke grupe.
2. Administrativnu provjeru dostavljene dokumentacije provodi Povjerenstvo sastavljeno od prisutnih članova. Provjerava se udovoljavanje uvjeta Natječaja i potpunost dokumentacije.
3. Vrednovanje i bodovanje provodi Povjerenstvo sastavljeno od prisutnih članova.

Znanstvenu kvalitetu i važnost istraživanja (kriterij 1), doprinos razvoju istraživanja na instituciji (kriterij 3) i izvedivost projekta (kriterij 4) svakog projektnog prijedloga Povjerenstvo vrednuje prema unaprijed utvrđenim kriterijima putem obrasca za vrednovanje te se svakom projektnom prijedlogu dodjeljuju bodovi.

Bodove za znanstvenu kvalitetu projekta (kriterij 2) Povjerenstvo izračunava na osnovi dostupnih podataka: podatke o vrijednosti dosadašnjih projekata predlagatelja i znanstvenika članova istraživačke grupe provođenih u prethodnih 5 završenih kalendarskih godina u svojstvu voditelja dostavlja predlagatelj uz dokaze (ugovor, potvrda i slično) kao prilog prijavnom obrascu. Podaci o *h*-indeksima predlagatelja i znanstvenika članova istraživačke grupe dostavljaju se kao prilog prijavnom obrascu, a Povjerenstvo ih provjerava pomoću javno dostupnih podataka u bazama podataka sadržanim u *Web of Science Core Collection*.

1. Postupak završnog rangiranja prema ostvarenim bodovima provodi Povjerenstvo sastavljeno od prisutnih članova.
2. Na temelju izvještaja Povjerenstva Znanstveno vijeće Instituta predlaže ravnatelju Instituta financiranje projekta/projekata.

U okviru postupka vrednovanja projekata Povjerenstvo može zatražiti razgovor s predlagateljem projekta i promjenu projektnog prijedloga te financijskog plana realizacije projekta.

# Sadržaj i način podnošenja projektnog prijedloga

Prijava na Natječaj sastoji se od dostave projektnoga prijedloga na obrascima za prijavu koji se podnose samo u elektroničkome obliku e-poštom glavnom tajniku Instituta koji zatim po isteku natječajnog roka prosljeđuje pristigle projektne prijave članovima Povjerenstva također e-poštom.

Dokumenti koji čine projektni prijedlog:

* Obrazac 1. Prijavni obrazac – sažetak projekta, projektni prijedlog (cilj istraživanja, metodologija, očekivani rezultati), popis najvažnijih postignuća voditelja projekta, članovi istraživačke grupe itd. uz podatke/dokaze o vrijednosti dosadašnjih projekata i *h*-indeksa predlagatelja i znanstvenika članova istraživačke grupe provođenih u prethodnih 5 završenih kalendarskih godina (ugovori, potvrde i slično).
* Obrazac 2. Radni plan
* Obrazac 3. Financijski plan
* Obrazac 4. Obrazac usklađenosti projektnog prijedloga s načelom „ne nanosi bitnu štetu“

**Rok za prijavu**

Rok za prijavu na Natječaj je **23. listopad 2023. godine do 20:00 sati (CET).**

Sve prijave zaprimljene nakon definiranog roka neće se razmatrati.

Upiti vezani uz Natječaj zaprimaju se putem elektroničke pošte na adresu predsjednika Povjerenstva (Pomoćnik ravnatelja za znanost): igor@iptpo.hr.

1. **Izvještavanje**

Voditelj projekta najkasnije 30 dana nakon prve godine provedbe podnosi izvješće o provedbi i usklađenosti provedbe s Radnim planom podnesenim prilikom prijave projekta. Izvješće se podnosi Povjerenstvu putem obrasca za periodično izvješće koji sadrži opisni dio (usklađenost provedenih aktivnosti s Radnim planom) i financijski dio (usklađenost iznosa sredstava planiranih u Financijskom planu i iznosa utrošenih sredstava). Najkasnije 30 dana nakon kraja provedbe projekta voditelj projekta putem obrasca za završno izvješće koji sadrži opisni dio (usklađenost provedenih aktivnosti, postignutih ciljeva i vrijednosti pokazatelja s Radnim planom) i financijski dio (usklađenost iznosa sredstava planiranih u Financijskom planu i iznosa utrošenih sredstava) podnosi završno izvješće Povjerenstvu koje Povjerenstvo ocjenjuje pozitivnom ili negativnom ocjenom. Izvješće se podnosi elektroničkim putem e-poštom.

Nadalje, za potrebe izvještavanja u okviru provedbe investicija Nacionalnog plana oporavka i otpornosti 2021.-2026. Institut Ministarstvu znanosti i obrazovanja dostavlja kopiju odluke kojom dodjeljuje sredstva istraživačkom projektu na temelju prijedloga Znanstvenog vijeća i, u slučaju potrebe, uz suglasnost Upravnog vijeća, a koja obavezno sadrži sljedeće podatke i informacije:

* referentni broj odluke kojom je Institut dodijelio sredstva za projekt,
* da se radi o istraživačkom projektu (istraživačkim aktivnostima) kojem Institut dodjeljuje sredstva,
* dodijeljeni iznos sredstava,
* kratki opis projekta,
* sažetak glavnih ciljeva i očekivanih ishoda projekta.

Ukoliko odluka o dodjeli sredstava ne sadrži navedene informacije, uz odluku je potrebno dostaviti dokument koji je ovjeren od strane Instituta i sadrži navedene informacije.

# Informiranje i vidljivost

Projekt koji se provodi na Institutu za poljoprivredu i turizam mora imati mrežne stranice sa svim osnovnim podacima o projektu, projektnom timu i znanstvenim aktivnostima na hrvatskom i engleskom jeziku.

Osim navedenog, potrebno je osigurati vidljivost sredstava Unije u okviru NPOO-a.

Potrebno je osigurati mjere vidljivosti kako bi se osiguralo pružanje koherentnih, djelotvornih i razmjernih ciljanih informacija različitoj publici, među ostalima medijima i javnosti. Pri tome je Institut dužan, gdje je to primjenjivo, ispravno i vidljivo, prikazati u svim komunikacijskim aktivnostima amblem EU-a s odgovarajućom izjavom o financiranju *(koja glasi: „Financira Europska unija – NextGenerationEU”),* uzimajući u obzir i sljedeće odredbe:

* Kada se prikazuje zajedno s drugim logotipom, amblem Europske unije mora biti prikazan barem jednako istaknuto i vidljivo kao i drugi logotipi. Amblem mora ostati zaseban i odvojen i ne može se mijenjati dodavanjem drugih vizualnih oznaka, brendova ili teksta. Osim ovog amblema, nikakav drugi vizualni identitet ni logotip ne smiju se koristiti za isticanje potpore EU.
* Kada je to primjenjivo, država članica dužna je navesti sljedeće odricanje od odgovornosti: „*Financira Europska unija – NextGenerationEU. Izneseni stavovi i mišljenja samo su autorova i ne odražavaju nužno službena stajališta Europske unije ili Europske komisije. Ni Europska unija ni Europska komisija ne mogu se smatrati odgovornima za njih*.”

|  |
| --- |
| Amblemi i izjava dostupni su na linku:<https://ec.europa.eu/regional_policy/en/information/logos_downloadcenter/> Generator uzoraka: <https://www.euinmyregion.eu/generator> |

1. Mehanizam za oporavak i otpornost je mehanizam Europske unije čija je svrha osigurati djelotvornu i znatnu financijsku potporu za ubrzavanje provedbe održivih reformi i povezanih javnih ulaganja u državama članicama te na taj način ublažiti gospodarske i socijalne posljedice pandemije koronavirusa i učiniti europska gospodarstva i društva održivijima, otpornijima i spremnijima za izazove i prilike koje donose zelena i digitalna tranzicija. Temelj za dodjelu sredstava državama članicama su Nacionalni planovi oporavka i otpornosti od 2021. do 2026. koje je odobrila Europska Komisija i u kojima su detaljno razrađene reforme i povezana ulaganja. [↑](#footnote-ref-2)